טור מנוקד אורח חיים תקד
תַּבְלִין אוֹ פִּלְפְּלִין נִדּוֹכִין כְּדַרְכָּן.
לְרַב אַלְפָס - אֲפִלּוּ בְּמָדוֹךְ שֶׁל אֶבֶן, חוּץ מִן הַמֶּלַח שֶׁצָּרִיךְ שִׁנּוּי שֶׁיַּטֶּה קְצָת, וּמִיהוּ אָסוּר לִטְחֹן הַפִּלְפְּלִין בְּרֵחַיִם קְטַנִּים שֶׁלָּהֶם. וְכֵן כָּתַב הָרַמְבַּ"ם זַ"ל.
אֲבָל לְדַעַת הֲתוֹסְפוֹת - גַּם פִּלְפְּלִין וְתַבְלִין צְרִיכִין הַטָּיָה אִם יוֹדֵעַ מֵעֶרֶב יוֹם טוֹב כַּמָּה קְדֵרוֹת רוֹצֶה לְבַשֵּׁל, וְאִם אֵינוֹ יוֹדֵעַ שָׁרִי.
וְשׁוּם וְחַרְדָּל וְשַׁחֲלַיִם, אֲפִלּוּ אִם יוֹדֵעַ מֵעֶרֶב יוֹם טוֹב שָׁרִי, לְפִי שֶׁנִּפְגָּמִים בְּיוֹתֵר אִם שׁוֹחֲקִין אוֹתָם מֵעֶרֶב יוֹם טוֹב.

מֻתָּר לְהוֹלִיךְ תַּבְלִין וּמָדוֹךְ אֵצֶל הַקְּדֵרָה, אוֹ הַקְּדֵרָה אֶצְלָם.

אֵין כּוֹתְשִׁין הָרִיפוֹת וְכַיּוֹצֵא בָּזֶה בְּמַכְתֶּשֶׁת גְּדוֹלָה, אֲבָל בִּקְטַנָּה שָׁרִי.
וּבְאַתְרָא דְּאִיכָּא לְמֵיחַשׁ שֶׁיִּכְתְּשׁוּ בִּגְדֹלָה וְיֹאמְרוּ בַּקְּטַנָּה עָשִׂינוּ, אָסוּר אַף בִּקְטַנָּה.
וְכֵיוָן שֶׁאֵין שִׁעוּר מְפֹרָשׁ מַה נִקְרָא גְּדוֹלָה אוֹ קְטַנָּה, נָכוֹן לְהַחֲמִיר לֶאֱסֹר בַּכֹּל.

אָסוּר לִמְדֹּד תַּבְלִין כְּדֵי לִיתְּנֵם בַּקְּדֵרָה, וּלְנַחְתּוֹם מֻתָּר כְּדֵי שֶׁלֹּא יַקְדִּיחַ תַּבְשִׁילוֹ.